Moskva 17. marca (TASR) - Šiestim Rusom sa v noci nadnes stal osudným ich najobľúbenejší koníček, keď sa pod ich malým nákladným autom pri zimnej rybačke neďaleko Ladožského jazera prelomil ľad.
Z potopeného vozidla sa pri nešťastí stihli zachrániť len dvaja amatérski rybári. Cez približne 25 metrov široký Novoladožský kanál pri južnom pobreží Ladožského jazera sa v rovnakom čase pokúsili prejsť ešte štyri ďalšie autá, ktorá sa tiež prepadli a potopili. Ich šoférom a pasažierom sa však z 2,5 metrov hlbokej vody podarilo vyplávať na breh.
Rybačka cez diery v ľade je jednou z najobľúbenejších zábav severoruských mužov. V jarných mesiacoch, keď sa hrubá ľadová vrstva riek a jazier postupne stáva krehkejšou, si však riskantné rybačky v severnej časti Ruskej federácie každoročne vyžiadajú viacero ľudských životov.